《喜雨上文相公》
宋代·黄庶

火神侵官弄胸臆，青帝欲满勾芒慵。
骄阳暴苗不得秀，风俗相顾无颜容。
我公裨补造化手，乞许暂息平奸骢。
西湖景好天子惜，讼简朝夕临青铜。
忽窥庭民有旱色，辍寝废饭忘巾筇。
访求雩法得古本，若可舒卷阴阳功。
除坛规土锸未动，精意已与神耳通。
雷官风师不敢息，先时奔走鞭群龙。
稚苗滂霈饱哺乳，一夕换得千里丰。
老幼欢呼相公雨，喜气酝酿为和风。
一封朝缄万室意，慰减焦思宽九重。
选牲祀龙益倾倒，大宅不满犹忡忡。
朴愚幕吏解公意，期雨沾足环海中。
不以一郡喜为喜，喜忧天下公之公。

作者简介：宋洪州分宁人，字亚父。黄湜子。仁宗庆历二年进士。历佐一府三州，皆为从事。后摄知康州。工诗。有《伐檀集》。